Malala Yousafzai

**Malala Yousafzai** (☆ 12 di juli 1997 na Mingora, Pakistan), miho conoci simplemente como 'Malala', ta un activista y ganador di e premio Nobel di Paz na 2014. E ta e persona mas hoben pa ricibi e reconocemento aki. Yousafzai a haya reconocemento mundial despues ku el a sobrebibi un atentado contra su bida, orkestra pa e grupo Taliban na 2012.

## Bida
Yousafzai a crece como yiu mayor den un famia di tres yiu. Su mayornan ta Ziauddin Yousafzai, un educador y activista y Toor Pekai Yousafzai, ama di cas. Ziauddin tabata fundador y director di un scol pa mucha muhe na Mingora, Khushal Girls' Highschool and College. Di chikito, Malala a mustra interes academico, ganando diferente premio como miho studiante na su scol secundario na Mingora.

Despues di e atentado contra su bida na 2012, Yousafzai a muda pa Inglatera cu su famia. Na Birmingham, Inglatera, el a continua su estudionan y cuminsa e organisacion Malala Fund. El a gradua for di Universidad Oxford na 2020, cu diploma den Filosofia, Politica y Economia.

Yousafzai ta casa cu Asser Malik desde 2021 y ta biba na Inglatera. 

### Atentado
Na 2012, sinta den bus bayendo cas for di scol, un miembro di e fraccion Pakistani di Taliban, a atenta contra bida di Yousafzai cu tres tiro. Un tiro a dal Yousafzai den su cabes y e otro dos tiro a dal dos amiga di dje cu tabata sinta den bus hunto cu Yousafzai. Despues di haya asistencia medico local, a constata cu e caso di Yousafzai tabata mucho complica y tabatin mester di cuido medico afo. A hiba Yousafzai den helicopter medico pa e Queen Elizabeth Hospital na Birmingham, Inglatera. E tiro na su cabes a causa daño na su wowo, oido nda a scapa su bida, percura pa rehabilitacion fisico y reconstruccion cosmetico di e daño haci na su cara. E dos amiga di Yousafzai, Shazia Ramzan y Kainat Riaz, tambe a sobrebibi e atentado.

### Activismo
Via un conoci di su tata cu tabata traha na BBC Urdu, Malala a cuminsa skirbi un diario tocante su bida na Mingora na 2009, cu su diesdos aña. Den e diario e tabata conta di su bida na Mingora, incluso su experencia di bay scol y e importancia di enseñansa mucha muhé, referiendo na e situacion politico local. E diario a atrae hopi atencion di publico local y internacional. E proponentenan di e partido Taliban den region tabata en contra di e publicacion di e diario aki, y Malala a cuminsa ricibi menasa contra su bida.

Despues di e atentado na 2012, y su recuperacion na Birmingham, Yousafzai a continua su estudionan y activismo pa enseñansa. Den 2014 el a funda Malala Fund, un organisacion cu ta defende e derecho riba enseñansa pa tur mucha den mundo. Na nomber di su organisacion, Malala ta biaha tur rond di mundo pa boga pa igualdad y enseñansa, cu enfoke specifico riba muchanan den pais of regionnan cu hopi pobresa y falta di acceso na scol.

## Den media

* 2013; Malala a publica su autobiografia 'I am Malala' hunto cu Christina Lamb. Despues di esaki a siguiente diferente buki reflehando su bida for di su perspectiva como adolescente y despues como adulto. Tambe el a publica diferente buki pa mucha.
* 2021; Malala a firma un acuerdo cu Apple TV+ pa produci diferente programa tanto educativo como di comedia.